Keld Albrechtsen (EL), 2004-04-13:
I Enhedslisten hilser vi forslaget, som Kristendemokraterne har fremsat, særdeles velkommen, fordi der er behov for en helt principiel diskussion af fremtidens danske udviklingsbistand, ikke mindst på baggrund af, at vi har en situation, hvor den nuværende regering har nedskruet bistanden, både miljøbistanden og den traditionelle udviklingsbistand.
Oven i købet forsøger man at sminke det med uigennemskuelige regnestykker, hvad der dog ikke lykkes, og man har ydermere gjort sig selv totalt afhængig af et parti, der her fra talerstolen for kort tid siden tilkendegav, at man faktisk simpelt hen er modstander af den danske ulandsbistand.
Det var hr. Per Dalgaards melding til Folketinget, at Dansk Folkeparti sådan set mener, at Afrika kan sejle sin egen sø.
Derfor forstår jeg i og for sig udmærket, at ministeren ikke har lyst til en kommission, der skal sætte sig ned og uhildet og kritisk gennemgå dansk ulandsbistand og komme med forslag til det, for hvis det ulyksalige skulle ske, at det nuværende folketingsflertal af Venstre, De Konservative og Dansk Folkeparti vinder et kommende folketingsvalg - det tror jeg nu ikke, der er heller ikke meget, der tyder på det, men hvis det skulle ske - så ved vi jo, hvordan det vil gå med udviklingsbistanden.
Den vil blive dikteret i yderligere 4 år af Dansk Folkeparti, og det vil sige, at i yderligere 4 år vil miljøbistand og udviklingsbistand blive udhulet, og så vil det selvfølgelig være en pine og en plage for den borgerlige regering at have en sådan kommission siddende.
Man vil jo aldrig kunne forestille sig, at en sådan kommission på et seriøst grundlag kunne bakke op og komme med konkrete forslag, som udenrigsministeren kunne bruge. Derfor mener jeg, at den eneste konklusion på den negative melding fra regeringens side og fra Dansk Folkepartis side, fra regeringsblokkens side i den her sag, er, at vi andre, de partier, der ikke er med i regeringsblokken, når vi nu ikke kan få en kommission, fordi regeringen ikke vil have det, sætter os sammen inden det kommende folketingsvalg, som forhåbentlig kommer meget hurtigt - der går rygter om, at det kommer allerede i juni, det håber jeg udenrigsministeren kan bekræfte - og simpelt hen udfærdiger et forslag til en ny bistandspolitik.
Det bliver ikke noget så fornemt som en kommission, men det bliver dog et konkret forslag, som befolkningen kan tage stilling til ved dette kommende folketingsvalg og så udpege en anden retning ved at sammensætte et Folketing, der ønsker en anden politik end den, der føres i øjeblikket.
Derfor må man desværre konstatere, at hr. Jann Sjursens forslag i dette her Folketing ikke har nogen mulighed for at få det positive sigte, som forslaget vitterlig har.
Vi støtter det gerne, og vi stemmer gerne for Kristendemokraternes forslag.
Vi må bare erkende, at som Folketinget er sammensat, er det altså i den kommende valgkamp, at slaget står, og ikke her i salen, bortset fra den debat, vi har i dag.
Det glæder mig, at hr. Per Dalgaard er kommet til stede
igen i Folketingssalen, for jeg kommenterede jo hans meget dramatiske melding om, at Afrika kunne sejle sin egen sø, og at den politik, som V og K har bundet sig til at føre sammen med Dansk Folkeparti i de kommende år, hvis den konstellation forbliver ved magten, vil betyde en langsom kvælning af den danske ulandsbistand. Så jeg synes, det er godt, at Kristendemokraterne har fremsat det her forslag.
Det vil ikke føre til noget i denne her folketingssamling, det har regeringsblokken effektivt forhindret, men det fører til en debat, som har fremtiden i sig, og tak for det.